Senaatin oikeusosaston päätös kuolemantuottamuksesta (SOO 1916 I 70)
5 helmikuuta 1916,   SOO 1916 I 70

70. Lämmittäjä K. P:n valitus kuolemantuottamusta kosk. jutussa. Apulaiskruununnimismies P. Inkisen y. m. syytteestä lausui Walkealan KO päät. 22/11 1913 selvitetyksi, että kolmen henkilön ryhdyttyä käskystä puhdistamaan erästä höyrykattilaa Woikan paperitehtaan pannuhuoneessa oli P., jonka toimena oli ollut lämmittäjäin tehtävien valvominen pannuhuoneessa, tietäen mainittujen henkilöiden sinä päivänä alkavan työskennellä sanotussa höyrykattilassa ja ottamatta selvää siitä, oliko tämä eristetty muista kattiloista, antanut määräyksen laskea pohjahanan kautta höyry eräästä toisesta samassa huoneessa olevasta, käytännössä olevasta kattilasta, jolla oli yhteinen ulospuhallusputki puhdistettavan kattilan kanssa, jolloin kuuma höyry oli päässyt tunkeutumaan puhdistettavaan kattilaan sillä seurauksella, että siinä olleet henkilöt olivat saaneet palohaavoja ja niiden johdosta samana päivänä kuolleet, minkä vuoksi KO, RL 21 luv. 10 §:n ja 7 luv. 1 §:n nojalla, tuomitsi P:n kolmen henkilön kuoleman tuottamuksesta pidettäväksi vankeudessa 4 kk. Wiipurin HO alensi päät. 11/11 1914 P:lle tuomitun rangaistuksen 1 kk. vankeutta. OO: Ei muutosta. – (Koska oli käynyt selville, että ennen p. o. tapahtumaa lämmittäjien katsastusmies aina, ennenkuin jotakin höyrypannua oli ryhdytty puhdistamaan, oli eristänyt tämän pannun käytännössä olevista pannuista sekä erittäin ilmoittanut lämmittäjille, milloin puhdistettavan pannun pohjahana oli ollut avattava, jotteivät lämmittäjät silloin laskisi höyryä heidän hoidettavinaan olevista pannuista, senvuoksi ja kun P:n viaksi ei voitu laskea, ettei hän k. o. tilaisuudessa ollut vakuuttautunut, että lämmittäjäin katsastusmies oli täyttänyt velvollisuutensa puhdistettavan pannun eristämiseen nähden, etenkin kun mitään määräyksiä hänen velvollisuuksistaan tässä kohden ei oltu annettu, hylkäsi 1 jäsen P:tä vastaan ajetun syytteen.).

</div>

Lähde
 Suomen senaatin oikeusosaston päätökset ja tuomiot 1916, Helsinki 1918, osa I päätökset, sivu 32.

Huomautukset

 Asianosaisen sukunimestä on tallennettu vain alkukirjain. Lähteessä sukunimi on kokonaisena.

Lyhenteet
 HO = hovioikeus
 kk. = kuukautta, kuukaudeksi
 KO = kihlakunnanoikeus
 k.o. = kyseessä olevassa
 kosk. = koskevassa
 luv. = luvun
 OO = (senaatin) oikeusosasto
 p.o. = puheenaolevaa
 päät. = päätöksessään
 RL = rikoslaki
 SOO = senaatin oikeusosasto
 y.m. = ynnä muiden

Senaatin oikeusosaston ratkaisut